Jun 11,2016
కొనసాగిన ఆందోళనలు
ముంబయి: వారాంతంలో మార్కెట్లు నష్టాల్లో ముగిశాయి. 'దేశీయ పారిశ్రామికోత్పత్తి సూచీ' (ఐఐపీ) గణాంకాలు అంచనాలకు తగ్గుట్టుగా ఉండే అవకాశాలు లేవన్న ఊహగానాలు.. అమెరికా కేంద్ర బ్యాంక్‌ 'ఫెడరల్‌ రిజర్వు' వడ్డీరేట్ల పొంచే యోచనలో ఉన్నట్లు వస్తున్న వార్తలు.. బ్రిటన్‌ ప్రజాభిప్రాయ సేకరణ తదితర ప్రతికూల పవనాల నేపథ్యంలో దేశీయ స్టాక్‌ మార్కెట్లు వారాంతంలో నష్టాలలో నిలిచాయి. ఐరోపా మార్కెట్లు కుంగిన నేపథ్యంలో మదుపరుల సెంటిమెంట్‌ కొంత దెబ్బతింది. దీంతో దేశీయ స్టాక్‌ మార్కెట్లు కూడా నష్టాలలో నడిచాయి. బీఎస్‌ఈ సెన్సెక్స్‌ 128 పాయింట్ల మేర కుంగి 26,635 పాయింట్ల వద్ద ముగిసింది. ఉదయం26,742 పాయింట్ల వద్ద ప్రారంభమైన సెన్సెక్స్‌ గరిష్టంగా 26,972 పాయింట్లను చేరింది. మరో దశలో కనిష్టంగా 26,620.50 పాయింట్ల స్థాయి వద్ద ట్రేడ్‌ అవుతూ కనిపించింది. నేషనల్‌ స్టాక్‌ ఎక్సేంజీ సూచీ నిఫ్టీ 33.55 పాయింట్లు క్షణించి 8,170.05 పాయింట్ల వద్ద ముగిసింది.
బీఎస్‌ఈలో విద్యుత్‌ సూచీ మినహా అన్ని రంగాలు నష్టాలలో నిలిచాయి. రియాల్టీ అత్యధికంగా 1.03 శాతం నష్టపోయింది. ఇదే క్రమంలో ఆటో 0.95 శాతం, పీఎస్‌యూ 0.77 శాతం, కన్జూమర్‌ డ్యూరెబుల్స్‌ 0.71 శాతం చొప్పున తగ్గాయి. కాగా విద్యుత్‌ సూచీ మాత్రం 0.6 శాతం పెరిగింది. సెన్సెక్స్‌లో భెల్‌ 2.02 శాతం, ల్యూపిన్‌ 0.64 శాతం, ఎన్‌టీపీసీ 0.5 శాతం, రిలయన్స్‌ 0.43 శాతం, భారతీ ఎయిర్‌టెల్‌ 0.17 శాతం చొప్పున పెరిగి అధిక లాభాలు సాధించిన వాటిలో ముందు వరుసలో నిలిచాయి. మరోవైపు గెయిల్‌ 2.09 శాతం, టాటా స్టీల్‌ 2.08 శాతం, టాటా మోటార్స్‌ 2.04 శాతం, కోల్‌ ఇండియా 1.98 శాతం, ఎస్‌బీఐ 1.81 శాతం చొప్పున కుంగి అధిక నష్టాలు చవి చూసిన స్టాక్స్‌లో ముందు వరసలో నిలిచాయి. ఇంతక్రితం గురువారం సెషన్‌లో విదేశీ మదుపర్లు రూ.234.20 కోట్ల నికర ఈక్విటీలు కొనుగోలు చేశారు.
మీ స్నేహితులకు రికమెండ్ చెయ్యండి